Christian Juhl (EL), 2012-11-06:
En del af løntilskuddene fungerer som direkte erhvervsstøtte.
Det kan man jo lige så godt sige og kalde det, hvad det er, og lade være med at have sådan en indirekte tilgang til det.
Det var måske bedre, at en del af den støtte blev givet til uddannelse i stedet for eller til direkte oprettelse af offentlige stillinger.
Jeg mødte for ikke så lang tid siden en ledig, der havde fået sig et job.
Han var rigtig glad.
Han sagde, at han havde været ude hos en mester, som havde sagt, at han kunne bruge ham.
Så skulle han ned til jobcenteret og afmelde sig, og inden han startede hos mesteren igen, sagde mesteren:
Jeg har fået en henvendelse fra jobcenteret, og de vil tilbyde mig et løntilskud for at tage dig.
Det havde jeg nu ikke tænkt på, men det ville da være dumt at sige nej til de penge.
Så det starter vi lige med.
Manden blev lidt ærgerlig, for det er jo skattepenge, der går til den slags ting.
Så det er sådan set misbrug af ordningen, fordi jobcentrene ikke gør deres arbejde kritisk nok.
Forleden så jeg også en annonce, hvor PrivatHospitalet Danmark søgte en operationssygeplejerske.
Der stod, at operationssygeplejersken selvfølgelig skulle være uddannet og mindst have 3 års klinisk erfaring inden for forskellige områder, som de her sygeplejersker arbejder med.
Så skulle hun selvfølgelig være engageret og alle de der ting, som man skal være nu til dags.
Og så stod der allersidst i annoncen: Løn og ansættelse starter med 3 måneders løntilskud.
Gad vide, hvad de 3 måneder skal bruges til, og gad vide, om hun ikke indgår i normeringen fra start.
Der mødte jeg en gruppeformand for transport.
Han havde været ude hos et firma, der hedder HIT Danmark, et transportfirma.
De havde noget bøvl med, at de ikke måtte få valgt en tillidsrepræsentant, og så havde han sådan tilfældigt spurgt: Hvordan går det ellers ude hos jer?
Jo, det går fint, svarede de.
Er der nogle af jer, der er i løntilskudsjob? spurgte han.
Ja, vi er seks derude, og vi er alle sammen i løntilskudsjob, sagde den her mand så.
Selv lederen derude skulle være ansat med løntilskud.
Det er jo direkte i strid med reglerne.
Så mange med løntilskud må der jo ikke være i en virksomhed.
Så hvis hr. Hans Andersen tror, at der ikke foregår privat snyd med løntilskudsjob, så kan han godt tro om igen.
Der er faktisk rigtig, rigtig meget snyd på det her område, også på det private.
Så er der alt det, der er nævnt med kommuner, der fyrer og ansætter folk med løntilskud.
De går ind i normeringerne, de fastholdes i de der løntilskudsjob, og det virker indirekte som tilskud til kommunerne.
Der synes jeg, vi hellere skulle give tilskuddet som et bloktilskud; så kunne de ansætte dem ordinært.
Det er ulovligt, hvis løntilskudsjob fortrænger ordinære job, og derfor er det selvfølgelig vigtigt, at vi får den her undersøgelse.
Det er i strid med den regel, der er, om, at tillidsrepræsentanten skal inddrages.
55 pct.: Hver anden gang bliver folk ansat, uden at tillidsrepræsentanten bliver inddraget.
55 pct. laver ordinært arbejde; det vil sige, at de fungerer som billige vikarer og er en del af normeringen.
Det er noget skidt, og det underminerer det her system.
Men hvor mange er det så, der får løntilskud?
Falder eller stiger det?
Der tror jeg, hr. Bjarne Laustsen har ret: I krisetider stiger det.
Jeg så opgørelsen forleden, og i andet kvartal 2012 var der 14.810 på dagpenge i løntilskudsjob – 14.810.
Det var i 2008 1.951
Der er godt nok tale om en stigning på det her område, og jeg er rigtig, rigtig glad for, at vi fik sat den undersøgelse i gang.
Nu kender vi i hvert fald en del af svarene, og hvis man går bare en smule ud i virkeligheden, så ved man, at det her er et alvorligt problem.
Det, der nu er vigtigt bagefter, er at prøve at se, om ikke vi kunne tilnærme os en tilstand, hvor løntilskuddene kun bruges, hvor der reelt er behov for en opkvalificering eller en uddannelse, sådan at man ikke misbruger ordningen.